«Партизан» Натхъуэ Бибрэс
Израилым футболымкIэ и командэ къыхэхам и капитан Натхъуэ Бибрэс иджыблагъэ зэгурыIуэныгъэ ирищIылIащ Сербием щынэхъ цIэрыIуэ икIи щынэхъ лъэщ дыдэ Белград и «Партизан»-м. Ар абы хэтынущ дызыхуэкIуэ илъэсищым.
Хамэ щIыпIэм щитIысыкIа Кфар-Камэ адыгэ къуажэм къыщалъхуами, адэжь Хэкум цIэрыIуэ щыхъуащ Натхъуэ Бибрэс. Къэзан и «Рубин»-мрэ Мэзкуу и ЦСКА-мрэ яхэту Европэм и къэрал куэдым я стадионхэм пщIэрэ щIыхьрэ щиIэу зыкъыщигъэлъэгъуащ. Иужь илъэсым Алыджым Iэпхъуэри, абы хыхьэ Пирей къалэм и «Олимпиакос»-м ехъулIэныгъэкIэ щыджэгуащ икIи дыжьын медалыр иужь зэхьэзэхуэм щызыIэригъэхьащ. Иджы и зэфIэкIхэр Сербием и чемпионатым щигъэлъэгъуэнущ.
ЩIалэ дыдэу Бибрэс Тель-Авив и «Хапоэль»-м джэгун щригъэжьащ. ИужькIэ Къэзан и «Рубин»-м, Афинхэм я ПАОК (Алыдж) командэхэм ирагъэблэгъащ. Иужь илъэсхэм Мэзкуу и ЦСКА-м и пашэхэм ящыщ зыуэ щытащ. Абы къихьащ Израилымрэ Урысей Федерацэмрэ я кубокхэр, Урысейм и суперкубокыр. Ар ди къэралым и чемпионщ, къищынэмыщIауэ, дыжьын (тIэунейрэ), жэз медалхэр зыIэригъэхьащ, Алыджым дыжьынымрэ жэзымрэ къыщихьащ.
Зы илъэси къанэркъым Натхъуэ Бибрэс Чемпионхэм я Лигэм е Европэм и Лигэм щымыджэгуу икIи и IэзагъымкIэ къеплъхэр къыдимыхьэхыу, дэрэжэгъуэ яримыту. Мис аргуэруи Белград и «Партизан»-м дэщIыгъуу Европэм и Лигэм хэт командэхэм я зэIущIэхэм зыкъыщигъэлъэгъуэнущ.
— Бибрэс хуабжьу хуеящ и адэжь Хэкум къигъэзэжыну, — къыджиIащ Адыгейм щыпсэу абы и адэ къуэш, нэхъапэм совет футболист икIи тренер гъуэзэджэу щыта Натхъуэ Iэдэм. — АрщхьэкIэ кIасэIуэу зэпсэлъэныгъэхэм щIэддзащ, командэхэм хэтынухэр яубзыхуауэ. Урысей Федерацэм и премьер-лигэм щыджэгухэу «Сочи»-мрэ «Рубин»-мрэ нэхъ дапыщIауэ щытащ, ауэ абыхэм кIыхьлIыхь зыщащIым, хуабжьу къыщIэупщIэ Белград и «Партизан»-м хыхьэну чэнджэщ естащ.
Илъэс 31-рэ зи ныбжь Натхъуэ Бибрэс и джэгукIэфIым иджыри къэс дэрэжэгъуэ ин къыдиту щытащ. АдэкIи апхуэдэу зэрекIуэкIынум шэч къытетхьэркъым икIи, дэнэ щIыпIэ къыщыщIидзми, ди нэIэ тетынущ, и хъыбарыфIхэми фыщыдгъэгъуэзэнущ.
Жыласэ Заурбэч.
